Príloha č. 1  - Výzvy na predloženie ponuky – prieskum trhu

Opis predmetu zákazky

„Spracovanie analýzy jestvujúceho stavu električkových tratí v meste Košice a ich modernizácia“ – technická štúdia

V súlade s doterajšími aktivitami mesta Košice v oblasti mestskej hromadnej koľajovej dopravy musia byť v nasledujúcom období riešené požiadavky na zlepšenie technickej úrovne električkových tratí na území mesta Košice. Súčasné električkové trate, vrátane súvisiacej infraštruktúry zabezpečujúcej prevádzku koľajových vozidiel (električiek) na týchto tratiach, vzhľadom na ich vek a technické riešenie vo viacerých kritériách nespĺňajú požiadavky na trvalo udržateľný rozvoj v oblasti hromadnej dopravy v meste Košice. Z toho dôvodu musí byť stanovený spôsob riešenia, ktorý zabezpečí mestu Košice zlepšenie stavu v oblasti mestskej koľajovej dopravy s pozitívnym dopadom na celú dopravnú infraštruktúru mesta. Jednou z možností sa javí celková modernizácia električkových tratí v meste Košice.
Cieľom technickej štúdie je analyzovať problematiku električkových tratí na území mesta Košice so zámerom určenia rozsahu ich modernizácie. Pri analýze je potrebné zohľadniť doterajšie aktivity a zámery mesta Košice v oblasti riešenia dopravnej infraštruktúry, ako aj kritériá pre zabezpečenie možnosti financovania budúcej stavby z Operačného programu Doprava 2007 – 2013, Prioritná os 4 Infraštruktúra integrovaných dopravných systémov. (Z Kohézneho fondu 85 %, ŠR 10 % a z rozpočtu Mesta Košice 5 %).
Závery a odporúčania technickej štúdie budú slúžiť na ďalšie rozhodovanie mesta Košice o spôsobe a rozsahu modernizácie električkových tratí na území mesta, ako aj pre rozhodovanie vo veci dopravno-technických a majetkovo-právnych podmienok pre uskutočnenie budúcej stavby. Súčasne budú tieto závery použité pre ďalšie aktivity mesta súvisiace s prípravou súťažných podmienok pre obstaranie budúceho zhotoviteľa stavby modernizácie električkových tratí (napr. pre vypracovanie kvantitatívnych a kvalitatívnych parametrov budúcej stavby v rámci technicko-ekonomickej štúdie – TEŠ). Z toho dôvodu štruktúra a obsah technickej štúdie musí súčasne poskytovať základný koncepčný návrh rozsahu riešenia a rozhodujúce informácie pre potreby vypracovania toto materiálu (TEŠ) na úrovni konceptu technickej, technologickej a majetkovej prípravy.

V Košiciach, 2.5.2013

Spracoval: Oddelenie výstavby, investícií a stavebného úradu, referát dopravy